Document ID: 32004L0066

NÕUKOGU DIREKTIIV 2004/66/EÜ,
26. aprill 2004,
millega kohandatakse Euroopa Parlamendi ja nõukogu direktiive 1999/45/EÜ, 2002/83/EÜ, 2003/37/EÜ ja 2003/59/EÜ ning nõukogu direktiive 77/388/EMÜ, 91/414/EMÜ, 96/26/EÜ, 2003/48/EÜ ja 2003/49/EÜ kaupade vaba liikumise, teenuste osutamise vabaduse, põllumajanduse, transpordipoliitika ja maksustamise valdkondades Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemise tõttu
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse lepingut Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemise kohta Euroopa Liiduga (1) (edaspidi “ühinemisleping”), eriti selle artikli 2 lõiget 3,
võttes arvesse akti Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemistingimuste ja Euroopa Liidu aluslepingutesse tehtavate muudatuste kohta (2) (edaspidi “ühinemisakt”), eriti selle artiklit 57,
võttes arvesse komisjoni ettepanekut
ning arvestades järgmist:
(1)
Teatavate aktide jaoks, mis jäävad jõusse pärast 1. maid 2004 ning nõuavad ühinemise tõttu kohandamist, ei sätestatud ühinemisaktis kohandusi, või sätestati, kuid nad nõuavad edasist kohandamist. Kõik kõnealused kohandused tuleb vastu võtta enne ühinemist, et nad oleksid kohaldatavad alates ühinemisest.
(2)
Vastavalt ühinemisakti artikli 57 lõikele 2 peab sellised kohandused vastu võtma nõukogu kõigil juhtudel, mil nõukogu üksi või koos Euroopa Parlamendiga on vastu võtnud esialgse akti.
(3)
Seetõttu tuleks vastavalt muuta Euroopa Parlamendi ja nõukogu direktiive 1999/45/EÜ (3), 2002/83/EÜ (4), 2003/37/EÜ (5) ja 2003/59/EÜ (6) ning nõukogu direktiive 77/388/EMÜ (7), 91/414/EMÜ (8), 96/26/EÜ (9), 2003/48/EÜ (10) ja 2003/49/EÜ (11),
ON VASTU VÕTNUD KÄESOLEVA DIREKTIIVI:
Artikkel 1
Direktiive 1999/45/EÜ, 2002/83/EÜ, 2003/37/EÜ, 2003/59/EÜ, 77/388/EMÜ, 91/414/EMÜ, 96/26/EÜ, 2003/48/EÜ ja 2003/49/EÜ muudetakse vastavalt käesoleva direktiivi lisale.
Artikkel 2
Liikmesriigid jõustavad käesoleva direktiivi täitmiseks vajalikud õigus- ja haldusnormid ühinemislepingu jõustumise kuupäevaks. Käesoleva direktiivi nende sätete puhul, millega kohandatakse muudetud direktiivi 91/414/EÜ ning direktiive 2002/83/EÜ, 2002/37/EÜ ja 2003/59/EÜ, on ülevõtmise kuupäev neis sätetes märgitud kuupäev. Liikmesriigid esitavad viivitamata komisjonile normide tekstid, millega võetakse üle käesolev direktiiv, koos tabeliga, milles sätestatakse nende normide ja käesoleva direktiivi sätete omavaheline vastavus.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi otsustavad liikmesriigid.
Artikkel 3
Käesolev direktiiv jõustub vaid ühinemislepingu jõustumise korral ja selle jõustumise kuupäeval.
Artikkel 4
Käesolev direktiiv on adresseeritud liikmesriikidele.
Brüssel, 26. aprill 2004

Labels: 2
19
8
3
9
15